Man vas ná wrede aanval op Alexandria-boerDie goedere waarop daar beslag gelê is. Foto: Verskaf. ŉ Man (24) is in hegtenis geneem ná die wrede plaasaanval Saterdag op Riaan Scheepers, ŉ beesboer in die Alexandria-omgewing in die Oos-Kaap. Kapt. Mali Govender, woordvoerder van die polisie, het gesê die man is tans in aanhouding. Die polisie het die gemeenskap bedank vir hul bystand en die inligting wat hulle verskaf het. “Ons ondersoek gaan voort en enigiemand met bykomende inligting kan kapt. Leon Els by 0833870749 in kennis stel. Govender het bygevoeg dat daar op verskeie klere-items asook die slagoffer se selfoon beslag gelê is. Alle bewysstukke sal vir verdere forensiese ontleding gestuur word. Die verdagte sal Maandag in die Alexandria-landdroshof verskyn. Riaan Scheepers. Foto: Verskaf Brent McNamara, voorsitter van die Alexandria-landbouvereniging, het sy dank aan die polisie betuig vir die manier waarop hulle hierdie ondersoek aangepak het. Maroela Media het vroeër berig die vereniging het ŉ beloning van R50 000 aangebied vir die opsporing van ŉ handwapen en vir enige inligting wat kan lei tot die suksesvolle vervolging van die mens(e) wat verantwoordelik was vir die aanval op Scheepers. Maroela Media het vroeër berig Scheepers, is omstreeks 09:00 die oggend na ŉ hospitaal in Port Alfred gehaas voordat hy na die hospitaal in Port Elizabeth oorgeplaas is. Ian Cameron, hoof van gemeenskapsveiligheid by AfriForum, het vroeër gesê Scheepers is erg aangerand, vasgebind en “vir dood agtergelaat”.